
1. Rezoluţia Consiliului de Securitate al ONU privind Irakul

China a anunţat, la 5 noiembrie a.c., că problema irakiană şi identificarea unei soluţii paşnice în această chestiune constituie priorităţile mandatului său de preşedinte al Consiliului de Securitate al ONU, în luna noiembrie. 

"Lucrările Consiliului de Securitate vor fi dificile în această lună, iar prioritatea va fi examinarea problemei irakiene", a declarat purtătorul de cuvânt al Ministerului Afacerilor Externe, Kong Quan. "China menţine contacte strânse cu părţile implicate şi promovează consultarea pentru identificarea unui acord privind revenirea inspectorilor în Irak, cât mai repede posibil. China pledează în favoarea unei soluţii politice şi paşnice, mai degrabă decât militare, pentru problema irakiană, insistând ca orice decizie să fie luată de Naţiunile Unite şi să nu reprezinte un act unilateral al Statelor Unite.", a adăugat el.

Astfel, sub preşedinţia Chinei, la 8 noiembrie a.c., Consiliul de Securitate a adoptat, în unanimitate, Rezoluţia 1441 privind procesul de dezarmare a Irakului, prin care se impun următoarele termene:

- 15 noiembrie: Irakul trebuie să anunţe dacă acceptă "oferta finală de a-şi îndeplini obligaţiile în domeniul dezarmării"; 

- 8 decembrie: liderii irakieni trebuie să transmită "o declaraţie exactă şi completă în legătură cu toate aspectele programelor de fabricare a armelor chimice, biologice şi nucleare, a rachetelor balistice, precum şi a altor echipamente cum ar fi aparatele de zbor fără pilot sau sistemele de dispersie"; 

- 23 decembrie: Comisia de Control, Verificare şi Inspecţie a Naţiunilor Unite (COCOVINU) şi Agenţia Internaţională a Energiei Atomice (AIEA) trebuie să înceapă inspecţiile în zonă;

- 21 februarie 2003: COCOVINU şi AIEA trebuie să informeze Consiliul despre stadiul activităţii lor. Rezoluţia prevede ca această primă informare să se facă la 60 de zile după declanşarea inspecţiilor. În acest sens, pentru primele 60 de zile ale misiunii în Irak, COCOVINU şi AIEA trebuie să stabilească un program de lucru care va fi aprobat de Consiliul de Securitate; 

- Declaraţiile false sau omisiunile din partea Irakului, precum şi lipsa unei cooperări depline reprezintă "o încălcare semnificativă a obligaţiilor" acestui stat. În această situaţie, Consiliul de Securitate se va reuni de urgenţă şi este posibil ca Statele Unite să ceară autorizarea altor ţări membre pentru a participa la o operaţiune militară;

- În ipoteza în care programul inspecţiilor va fi deplin operaţional, liderii COCOVINU şi AIEA vor trebui să întocmească rapoarte de activitate pentru Consiliul de Securitate la fiecare 120 de zile.

În legătură cu această rezoluţie, adoptată în unanimitate de Consiliul de Securitate, adjunctul ministrului rus al afacerilor externe, Iuri Fedotov, a afirmat că este "cea mai bună soluţie în circumstanţele actuale". 

"Irakul trebuie să coopereze rapid şi necondiţionat sau va suporta consecinţele cele mai severe", a declarat în aceeaşi zi preşedintele american George W. Bush. Acesta a mai afirmat că, dacă Irakul nu respectă cerinţele acestei rezoluţii, Statele Unite şi alte ţări vor forţa regimul de la Bagdad să se dezarmeze.

Condoleezza Rice, consilierul american pentru securitate naţională s-a declarat "destul de sceptică" în ceea ce priveşte dorinţa lui Saddam Hussein de a respecta termenii rezoluţiei adoptată de Naţiunile Unite. În cadrul unui interviu, ea a precizat că George W. Bush îşi rezervă dreptul de a utiliza forţa împotriva Irakului. "Preşedintele are mai multe posibilităţi, printre care şi opţiunea militară", a declarat ea, subliniind că lumea "nu trebuie să îşi piardă timpul cu un nou joc de-a v-aţi ascunselea". "Data viitoare când Saddam Hussein oferă o informaţie falsă, va fi considerată o încălcare a termenilor rezoluţiei", a avertizat ea. "Preşedintele intenţionează să folosească toate prerogativele conferite de Congresul Statelor Unite, iar gradul de toleranţă cu regimul irakian trebuie să fie zero". De asemenea, consilierul american a cerut irakienilor să coopereze cu inspectorii ONU, apreciind că "poporul irakian merită un lider mai bun decât Saddam Hussein". 

La rândul său, premierul britanic Tony Blair a avertizat regimul de la Bagdad că Irakul va fi dezarmat "prin forţă" dacă refuză să se conformeze rezoluţiei ONU. "Saddam Hussein trebuie să aleagă. Mesajul pe care i-l adresez este să accepte dezarmarea, în caz contrar acest lucru se va face prin utilizarea forţei. Nu trebuie să se mai apeleze la viclenie, înşelăciune, obstrucţionare sau sfidare", a spus premierul britanic. Tony Blair, cel mai apropiat aliat al preşedintelui american George W. Bush, a adăugat că un conflict poate fi evitat, în timp ce procesul de dezarmare este obligatoriu.

Înaltul reprezentant al Uniunii Europene pentru politică externă, Javier Solana, a apreciat că rezoluţia Naţiunilor Unite subliniază "unitatea şi hotărârea întregii comunităţi internaţionale în faţa ameninţărilor regimului de la Bagdad". Acesta a salutat adoptarea, în unanimitate, a rezoluţiei ONU apreciind că "textul exprimă pe deplin poziţia Uniunii Europene, care insistă asupra necesităţii de a aborda cu hotărîre dezarmarea Irakului, în cadrul Consiliului de Securitate al ONU".

Şi Israelul a salutat votarea acestei rezoluţii şi declaraţiile lui George W. Bush prin purtător de cuvânt al Ministerului israelian al Afacerilor Externe. "Israelul susţine rezoluţia Consiliului de Securitate privind dezarmarea Irakului şi apreciază fermitatea de care a dat dovadă preşedintele american pentru a determina adoptarea acestui act", a declarat purtătorul de cuvânt.

Un alt oficial a afirmat că dacă "Israelul va fi agresat aşa cum s-a întâmplat în timpul războiului din Golf, din 1991, această ţară se va apăra". Premierul israelian Ariel Sharon a utilizat aceeaşi formulă, de mai multe ori, cu prilejul recentelor conferinţe de presă, solicitând miniştrilor să evite declaraţiile referitoare la dosarul irakian.

Preşedintele francez, Jacques Chirac, a afirmat că aprobarea în unanimitate a Rezoluţiei 1441, de către Consiliul de Securitate, oferă "încă o şansă Irakului pentru a se dezarma în pace", dar a avertizat regimul de la Bagdad împotriva oricărei nerespectări a obligaţiilor sale. "Franţa a acţionat în acest sens încă de la început, iar mesajul comunităţii internaţionale este clar: s-a unit pentru a spune Irakului că a venit timpul să coopereze deplin cu Naţiunile Unite".

La rândul său, ministrul bulgar al afacerilor externe, Solomon Passi, a salutat adoptarea rezoluţiei ONU. El şi-a exprimat "mulţumirea", apreciind că această rezoluţie este o "şansă pentru pace". Irakul a cerut sprijinul Bulgariei în cadrul Consiliului de Securitate solicitându-i să nu-şi ia angajamente în favoarea unei eventuale ofensive militare americane împotriva Bagdadului.

"Inspectorii ONU pentru dezarmare ar putea ajunge la Bagdad la 18 noiembrie a.c., dacă Irakul acceptă rezoluţia adoptată de către Consiliul de Securitate", a anunţat, la Viena, Melissa Fleming, purtător de cuvânt al Agenţiei Internaţionale a Energiei Atomice (AIEA). "Vom trimite 20 de inspectori, 12 reprezentând COCOVINU şi 8 AIEA", a spus purtătorul de cuvânt, adăugând că şeful COCOVINU, Hans Blix, şi cel al AIEA, Mohammed El Baradei, vor merge la Bagdad, la 18 noiembrie, împreună cu prima echipă.

M. Fleming a afirmat că prima echipă va institui o structură operaţională şi va efectua inspecţii limitate, urmând ca, după o săptămână, inspecţiile să fie întreprinse la scară normală, iar o infrastructură complet operaţională va fi creată după o perioadă mai îndelungată.

"AIEA s-a declarat satisfăcută de Rezoluţia 1441, care prevede accesul imediat şi nelimitat la toate locurile şi persoanele suspectate din Irak", a precizat Melissa Fleming, adăugând că, în unele domenii, rezoluţia sporeşte atribuţiile agenţiei, mai ales în privinţa inspectării palatelor prezidenţiale irakiene.

"Irakul analizează conţinutul rezoluţiei injuste privind dezarmarea, text adoptat de Consiliul de Securitate al ONU, şi urmează să ofere un răspuns în următoarele zile", a anunţat agenţia de presă oficială din Irak, INA. "În pofida faptului că Rezoluţia 1441 a Consiliului de Securitate al ONU este malefică şi injustă, conducerea irakiană o analizează cu calm şi, în următoarele zile, va oferi un răspuns adecvat", a anunţat INA.

În acest sens, preşedintele irakian, Saddam Hussein, a convocat o reunine extraordinară a Parlamentului irakian pentru a examina noua rezoluţie a Consiliului de Securitate al ONU privind dezarmarea Bagdadului. Parlamentul îşi va prezenta poziţia şi va remite concluziile sale Consiliului Comandamentului Revoluţiei (CCR), cea mai importantă instanţă din Irak, prezidată de Saddam Hussein.

2. Turul întâi al alegerilor prezidenţiale din Slovenia 

Slovenii au votat la 10 noiembrie a.c. pentru alegerea unui nou preşedinte, care îi va succede în funcţie "părintelui independenţei naţionale", Milan Kucan, cu puţin timp înaintea aderării ţării la UE şi la NATO.

Premierul în exerciţiu, Janez Drnovsek, liderul Partidului Democrat-Liberal, de centru-stânga, era considerat drept favorit de toate sondajele preelectorale. Principalul contracandidat al acestuia a fost Procurorul general, Barbara Brezigar, susţinută de partidele de opoziţie de centru-dreapta. În afara celor doi, în cursa prezidenţială au mai fost înscrişi încă şapte candidaţi, printre aceştia numărându-se naţionalistul Zmago Jelincic, fostul guvernator al Băncii Centrale, France Arhar, şi primul preşedinte al Parlamentului Sloveniei independente, France Bucar.

Potrivit analiştilor, alegerea lui J. Drnovsek la preşedinţie nu ar schimba radical situaţia politică, deoarece el a condus patru guverne după declararea independenţei, aflându-se la putere practic fără întrerupere. El a afirmat că doreşte să obţină funcţia supremă în stat pentru a putea influenţa în continuare viaţa politică. J. Drnovsek a anunţat că, în cazul în care va câştiga alegerile, îl va numi în funcţia de premier pe actualul ministru al finanţelor, Anton Rop.

Actualul preşedinte, Milan Kucan, şi-a exprimat în mod public sprijinul pentru J. Drnovsek, pe care l-a prezentat drept "omul care va şti să exploateze oportunităţile oferite de intrarea în Uniunea Europeană şi NATO". Conform prevederilor Constituţiei, preşedintele este comandantul armatei şi reprezintă naţiunea, dar restul prerogativelor sale sunt în majoritate protocolare. 

Dintre ţările candidate la integrarea în Uniunea Europeană şi NATO, Slovenia a realizat cele mai importante progrese, iar singura sa temere se referă la faptul că va trebui să devină contributor la bugetul european începând din 2004, perspectivă pe care partenerii săi europeni au promis că o vor evita.

Potrivit rezultatelor finale, premierul sloven Janez Drnovsek s-a plasat pe prima poziţie după primul tur al alegerilor prezidenţiale. După numărarea tuturor buletinelor de vot, J. Drnovsek a totalizat 44,36% din voturi, faţă de 31,08% ale principalului său adversar, Barbara Brezigar. Naţionalistul Zmago Jelicic, clasat pe locul al treilea cu 8,51%, şi-a exprimat deja susţinerea pentru actualul premier.

Al doilea tur de scrutin va fi organizat în data de 1 decembrie a.c. Până atunci, Slovenia va fi invitată să adere la NATO, la summit-ul de la Praga, care se va desfăşura în 20 şi 21 noiembrie a.c. În plus, aderarea la Uniunea Europeană a celei mai bogate dintre fostele republici iugoslave va fi consfinţită la summit-ul de la Copenhaga, din 12 şi 13 decembrie 2002.

 

3. Lucrările celui de-al XVI Congres al Partidului Comunist Chinez

 

Preşedintele Republicii Populare Chineze, Jiang Zemin, secretarul general al Partidului Comunist Chinez, a prezentat la 8 noiembrie a.c., în numele Comitetului Central al Partidului, raportul celui de-al XVI lea Congres, manifestare considerată de liderul chinez drept o premieră a partidului în contextul noului secol şi mileniu.

Raportul, intitulat "Construirea unei societăţi prospere în toate privinţele şi crearea unei noi situaţii în construirea socialismului chinez", este structurat în zece părţi: rezultatele ultimilor cinci ani (când a avut loc congresul precedent al PCC) şi experienţa ultimilor 13 ani (de când Jiang Zemin se află la conducerea partidului şi a ţării); implementarea într-o manieră cuprinzătoare a aşa-numitei teorii a "triplei reprezentări"; obiective privind dezvoltarea unei societăţi prospere sub toate aspectele; dezvoltarea şi restructurarea economică; dezvoltarea şi restructurarea politică; dezvoltarea şi restructurarea culturală; dezvoltarea armatei şi a sistemului defensiv naţional; politica "un sistem, două guverne" în ceea ce priveşte relaţiile cu Taiwanul şi continuarea unificării naţionale; situaţia internaţională şi politica externă a Chinei; consolidarea şi îmbunătăţirea procesului de construcţie a partidului.

Jiang Zemin a rezumat realizările Chinei de la cel de-al XV-lea Congres, subliniind dezvoltarea susţinută, rapidă şi sănătoasă a economiei naţionale şi faptul că politica de deschidere şi reformare s-a soldat cu rezultate substanţiale. Au fost adoptate noi tendinţe în întărirea apărării naţionale şi în dezvoltarea armatei, iar în privinţa agendei politicii externe pot fi remarcate noile perspective care i s-au deschis Chinei.

Referindu-se la importanţa conceptului politic al "triplei reprezentări", considerat continuarea şi totodată dezvoltarea marxism-leninismului, a gândirii lui Mao Zedong şi a teoriei lui Deng Xiaoping, Jiang Zemin l-a calificat drept "o armă teoretică extrem de puternică, în contextul eforturilor de întărire şi îmbunătăţire a structurii partidului şi, de asemenea, de promovare a dezvoltării şi autoîmbunătăţirii socialismului chinez". "Doctrina «triplei reprezentări» este o cristalizare a înţelepciunii colective a partidului şi o ideologie-model care va ghida activitatea acestuia mult timp de acum înainte", a declarat liderul chinez, insistând asupra faptului că implementarea acestei doctrine va sta la baza reconstrucţiei partidului. "Promovarea ideilor novatoare în plan instituţional, ştiinţific şi tehnologic, cultural şi în alte direcţii printr-o permanentă cercetare şi aplicare (...) reprezintă o modalitate de a conduce Partidul şi statul, de a ţine pasul cu vremurile şi de a menţine dinamica dezvoltării", a apreciat liderul chinez.

Ca planuri de viitor, Jiang Zemin a precizat opt sarcini majore: adoptarea unui nou drum către industrializare şi punerea în aplicare a unei strategii de dezvoltare durabilă menită să revitalizeze ţara prin ştiinţă şi educaţie; accelerarea procesului de urbanizare şi dezvoltarea economiei rurale; încurajarea dezvoltării regiunii vestice a ţării şi coordonarea dezvoltării economiilor regionale; îmbunătăţirea actualului sistem economic de bază şi a controlului macroeconomic; adâncirea reformei sistemului de salarizare şi îmbunătăţirea celui de asistenţă socială; o mai bună prestaţie în planul politicii de deschidere şi a schimburilor comerciale; luarea tuturor măsurilor pentru crearea de noi locuri de muncă şi îmbunătăţirea standardului de viaţă al cetăţenilor.

În opinia liderului chinez, eforturile pentru atingerea obiectivului important şi general al construirii unei "societăţi prospere sub toate aspectele" trebuie să se bazeze pe restructurarea politică, extinderea democraţiei socialiste, îmbunătăţirea sistemului juridic, pentru ca astfel să fie asigurate şi respectate rigorile statului de drept, şi pe dezvoltarea unei realităţi politice care să se caracterizeze prin democraţie, solidaritate, vivacitate, stabilitate şi armonie.

Potrivit aprecierilor preşedintelui chinez, "este esenţială extinderea participării cetăţenilor la viaţa politică a ţării şi asigurarea că alegerile libere şi democratice, procesul decizional, exercitarea unui managament democratic în conformitate cu legislaţia în vigoare sunt respectate şi garantate". "China va opera în continuare schimbări la nivelul atribuţiilor guvernamentale şi va îmbunatăţi metodele de conducere cu scopul de a pune bazele unui sistem administrativ caracterizat printr-o serie de comportamente standard, operaţiuni coordonate, transparenţă şi corectitudine, onestitate şi o înaltă eficienţă", a mai spus acesta.

Referindu-se la armată, preşedintele Jiang Zemin a declarat că ţara sa va merge în continuare în direcţia dezvoltării coordonate a sistemului defensiv militar şi a economiei naţionale şi, totodată, va stimula modernizarea armatei şi a echipamentelor defensive pe baza creşterii economice. În acest sens, armata chineză va trebui să aibă trupe mai puţine, dar mai bine antrenate şi mai eficiente, care să devină mai active, mai moderne şi care să se încadreze în cerinţele generale ale competenţei militare şi politice. Armata va trebui să pună în aplicare principiul militar strategic al apărării active şi să-şi sporească capacităţile defensive şi eficienţa combativă pe baza progreselor din înalta tehnologie. Ţinând cont de schimbările de ordin militar ce au avut loc în întreaga lume, China va trebui, la rândul său, să ducă la bun sfârşit o strategie prin care să-şi construiască, pe baza ştiinţei şi tehnologiei, o armată solidă.

În cadrul aceluiaşi discurs, liderul chinez a lansat un apel la adresa autorităţilor taiwaneze ca, pe baza principiului "o Chină, două sisteme", Taiwanul să fie de acord cu reluarea, cât mai rapid, a dialogului şi a negocierilor, lăsând deocamdată deoparte disputele care au paralizat contactele politice. În opinia sa, acceptarea acestui principiu poate constitui baza dezvoltării relaţiilor dintre China şi Taiwan şi a realizării unei reunificări paşnice. "După reunificare, Taiwanul îşi poate menţine neschimbat actualul sistem social şi, totodată, un înalt grad de autonomie", a asigurat liderul chinez.

În planul politicii externe, China va merge, aşa cum a făcut de altfel întotdeauna, pe drumul unei politici independente a păcii, în măsura în care pacea şi dezvoltarea continuă să fie temele majore ale discursului internaţional actual. În privinţa vechii ordini politice şi internaţionale, calificată "iraţională şi profund inechitabilă", preşedintele chinez a apreciat că aceasta va trebui schimbată în mod radical, remarcând totodată că incertitudinile care afectează pacea şi dezvoltarea sunt tot mai numeroase. Pentru a menţine pacea şi a promova dezvoltarea - aspiraţii comune pentru toate popoarele - este nevoie de o bunăstare generală a naţiunilor, mai ales că tendinţele tot mai accentuate spre multipolarizarea lumii şi globalizare economică au adus cu sine oportunităţi reale în vederea atingerii acestor două objective majore ale umanităţii.

"Este adevărat că asistăm la o acutizare a ameninţării terorismului, iar pornirile hegemonice şi exercitarea în forţă a puterii economice şi politice cunosc noi manifestări. Disputele teritoriale, conflictele şi tensiunile regionale, adesea interetnice sau interconfesionale, izbucnesc din ce în ce mai frecvent, jalonând dramatic istoria recentă a omenirii. Decalajele dintre nord-sud s-au adâncit şi se poate spune că lumea este departe de a fi liniştită, având în faţă multe şi serioase provocări", a afirmat Jiang Zemin.

"Partidul Comunist Chinez se opune oricărei forme de hegemonie sau exercitare în forţă a puterii economice şi politice, iar China nu va adopta niciodată o politică hegemonică şi expansivă", a asigurat liderul chinez. Referindu-se la relaţiile bilaterale cu ţările lumii şi comunitatea internaţională, Jiang Zemin a subliniat că ţara sa va continua să consolideze bune relaţii cu statele vecine, solidaritatea şi cooperarea cu statele lumii a treia, să dezvolte şi să îmbunătăţească relaţiile cu ţările dezvoltate şi, pornind de la interesele fundamentale ale popoarelor implicate, să lărgească aria intereselor comune şi să soluţioneze adecvat diferenţele, în conformitate cu principiile coexistenţei paşnice". 

 

4. Propuneri ale liderilor europeni privind revizuirea Pactului de Stabilitate şi Dezvoltare 

Franţa şi Germania au precizat, la 5 noiembrie a.c., la Bruxelles, cu prilejul unei reuniuni a miniştrilor de finanţe, că regulamentul european cu privire la bugetul statelor UE ar trebui să ţină cont de mai mulţi factori, printre care nivelul datoriilor naţionale, rata inflaţiei şi a şomajului, în loc să se concentreze asupra reducerii deficitului bugetar. Statele cu cele mai mari economii din zona euro s-au aliat pentru a doua oară, în ultimele două săptămâni, înaintând o propunere comună pentru revizuirea Pactului de Stabilitate şi Dezvoltare.

Hans Eichel, ministrul german al finanţelor, şi omologul său francez, Francis Mer, au subliniat că propunerea lor nu vizează relaxarea excesivă a regulilor incluse în Pactul de Stabilitate şi Dezvoltare cu privire la bugetele naţionale. "Guvernele celor două ţări s-au angajat să respecte acest regulament, care are ca scop echilibrarea situaţiei financiare din regiune", a precizat H. Eichel. La rândul său, preşedintele Comisiei Europene, Romano Prodi, a calificat, recent, prevederile acestui regulament ca fiind prea "rigide", pe fondul încetinirii procesului de evoluţie economică din regiune.

Propunerea celor două state a beneficiat de aprecierea lui Sauli Niinisto, ministrul finlandez al finanţelor, care s-a arătat dispus să ţină cont de sugestiile acestora. Restul statelor din zona euro au adoptat, însă, o poziţie reţinută. 

"Consider că statele care se află în pericolul de a depăşi limitele impuse prin Pact nu ar trebui să propună o relaxare a prevederilor acestuia", a declarat ministrul olandez al finanţelor, Hans Hoogervorst.

Oficiali ai Comisiei Europene au precizat că se aşteaptă ca Germania să raporteze, în 2002, un deficit bugetar de 3,7% din Produsul Intern Brut, depăşind, în acest fel, pragul de trei procente din PIB impus de autorităţile europene. Aceştia estimeză că măsurile aplicate de guvernul german vor reuşi, pe 2003, o diminuare a deficitului la 3,2% din PIB. Rezultatele guvernului francez sugerează, de asemenea, că deficitul bugetar pe anul curent va fi de 2,6% din PIB, urmând ca acesta să crească la 2,8% din PIB pe parcursul anului viitor.

În acest context, Didier Reynders, ministrul belgian al finanţelor, s-a alăturat omologului său finlandez, subliniind că prioritatea statelor euro ar trebui să fie, în prezent, reducerea deficitului bugetar.

Pe de altă parte, autorităţile franceze şi germane dispun de susţinerea preşedintelui băncii centrale germane Bundesbank - Ernst Welteke, care apreciază că cele două state depun eforturi pentru respectarea regulamenului bugetar. În plus, există semnale că o parte dintre membrii Comisiei Europene ar putea lua în considerare propunerea franco-germană.

